3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

  ลักษณะของผลิตภัณฑ์ชนิดต่าง ๆ ของบริษัท คือ

1.  อลูมิเนียมชนิดแผ่น (SHEET PRODUCT) ประกอบด้วย

-   แผ่นอลูมิเนียมแคปสต๊อค (ALUMINIUM CAPSTOCKS) เป็นวัตถุดิบในการผลิตฝาจุกกันปลอม
    (Pilfered proof cap) ซึ่งมีฝาเกลียวที่บิดแล้วขาด เช่น ฝาจุกขวดสุรา ยา น้ำอัดลม
    และฝาเครื่องดื่มชูกำลัง ฯลฯ

-   แผ่นโรลบอนด์ (ROLL BONDS) ใช้ในการผลิตช่องแช่แข็งของตู้เย็น

-   แผ่นอลูมิเนียมตัดตามความยาว (CUT TO LENGTH)
    เป็นแผ่นอลูมิเนียมที่จะวัดและตัดตามขนาดที่ลูกค้าต้องการ
    การผลิตจะทำตามคำสั่งของลูกค้าแต่ละราย (Made to order)
    แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นป้ายทะเบียนรถยนต์ ตู้กับข้าว ฯลฯ

-   แผ่นอลูมิเนียม 4 ฟุต x 8 ฟุต (4 x 8 SHEETS)
    ซึ่งเป็นขนาดมาตรฐานที่ขายอยู่ในท้องตลาดซึ่งบริษัทฯ จำหน่ายให้โดยตรงแก่โรงงาน
    และผ่านผู้ขายส่งทั่วไป

    1.  อลูมิเนียมชนิดม้วน (ROLLED PRODUCT) ประกอบด้วย

-   อลูมิเนียมฟินสต๊อค (ALUMINIUM FINSTOCKS)
    ใช้สำหรับทำแผงระบายความร้อนเครื่องปรับอากาศ
    และผลิตภัณฑ์นี้จะถูกนำไปใช้เป็นวัตถุดิบสำหรับการผลิต Precoated Finstock ได้ด้วย

-   อลูมิเนียมฟินสต๊อคเคลือบ (ALUMINIUM PRECOATED FINSTOCKS)
    ใช้ทำแผงระบายความร้อนเช่นกัน โดยนำ ALUMINIUM FINSTOCKS
    มาเคลือบสารเคมีที่มีคุณสมบัติทำให้หยดน้ำไม่เกาะ ระบายอากาศได้ดี ประหยัดพลังงาน
    และยืดอายุการใช้งานไม่กัดกร่อนง่าย

-   อลูมอเนียมฟอยล์ (ALUMINIUM FOILS) มีลักษณะบาง ขนาดความหนาตั้งแต่ 0.10 ม.ม.
    ถึง 0.007 ม.ม. ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   อลูมิเนียมม้วน (ALUMINIUM COILS) เป็นแผ่นอลูมิเนียมที่เป็นม้วนใหญ่
    ซึ่งลูกค้านำไปตัดเป็นแผ่นเอง หรือนำไปผลิตเป็นผลิตภัณฑ์อลูมิเนียมอื่นๆ อีกต่อหนึ่ง

    1.  อลูมิเนียมชนิดอื่น (OTHER PRODUCTS) ประกอบด้วย

-   แผ่นตาไก่ (EYELET STOCK) เป็นวัตถุดิบในการผลิตตาไก่รองเท้า

-   ท่ออลูมิเนียม (WELDED TUBES) ที่ใช้ในการผลิตเสาอากาศของเครื่องรับโทรทัศน์

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

เนื่องจากสินค้าของบริษัทส่วนใหญ่จัดเป็นสินค้าอุตสาหกรรมประเภทสินค้าที่ต้องนำไปผลิตต่อ
(Intermediate products) ลูกค้าส่วนใหญ่ต้องทำการแปรรูปเพื่อส่งต่ออีกขั้น
นอกจากนี้ลูกค้าของบริษัทฯ ส่วนใหญ่จะเป็นผู้ผลิตสินค้าที่ต้องการสินค้าเป็นประจำและมีจำนวนมาก
ดังนั้น กลยุทธที่สำคัญที่บริษัทใช้ในการดำเนินธุรกิจคือ

-   การรักษาคุณภาพให้ได้มาตรฐานตรงตามความต้องการของลูกค้า

-   ส่งตรงเวลาตามที่ตกลงกับลูกค้า

-   ร่วมพัฒนาผลิตภัณฑ์กับลูกค้า

-   เพิ่มประเภทของผลิตภัณฑ์

-   เน้นการเจาะตลาดทางด้านสินค้าที่บริษัทฯ สามารถทำการผลิตได้ดี และแตกต่างจากคู่แข่ง

-   บริการเยี่ยมพบลูกค้าอย่างใกล้ชิดพร้อมกับเชิญและรับรองลูกค้าให้เยี่ยมชมโรงงานเพื่อให้ความมั่นใจในการผลิตว่าสามารถสนองความต้องการได้

-   ให้ความร่วมมือกับหน่วยงานราชการในการส่งเสริม (PROMOTE)
    การส่งออกให้ได้มาตรฐานและปริมาณที่มากขึ้น เพื่อการไหลเวียนเงินตราเข้าประเทศ

2.  ลักษณะ / กลุ่มลูกค้าเป้าหมาย

บริษัทเป็นผู้ผลิตสินค้าอลูมิเนียมประเภทรีด (ALUMINIUM ROLLED PRODUCTS MANUFACTURER)
มานานจนเป็นที่ยอมรับของลูกค้าอย่างกว้างขวาง
ลูกค้าหลักกลุ่มแรกจะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
ซึ่งใช้อลูมิเนียมเป็นส่วนประกอบ เช่น โรงงานผลิตเครื่องปรับอากาศ ตู้เย็น
ฝาเกลียวบิดขาดอลูมิเนียม ภาชนะบรรจุภัณฑ์ ลูกค้ากลุ่มรองอื่น ๆ ที่บริษัทฯ
ได้ตลาดเพิ่มมาได้แก่ผู้ผลิตแผ่นอลูมิเนียมเพื่อเป็นส่วนประกอบในสินค้าหรือการผลิตสินค้าอื่น ๆ
ปัจจุบันบริษัทมีลูกค้าในประเทศอยู่ประมาณ 75 ราย ซึ่งเกือบทั้งหมดอยู่ในกรุงเทพมหานคร
และปริมณฑล และมีบางส่วนอยู่ในเขตภาคกลาง ตะวันออก และตะวันออกเฉียงเหนือ

  2.1 กลุ่มลูกค้าที่เป็นผู้ผลิตผลิตภัณฑ์แปรรูปจากอลูมิเนียม (Converter)
  เพื่อใช้เป็นส่วนประกอบของสินค้าอื่น ได้แก่ นำไปทำคอยล์แอร์ บรรจุภัณฑ์ เช่น
  นำไปทำซองหรือถุงอาหาร ซองหรือแผงยา ช่องทำความเย็นช่องแข็งในตู้เย็น

2.  กลุ่มลูกค้าที่เป็นผู้ผลิตผลิตภัณฑ์เพื่อการอุปโภคบริโภคโดยตรง เช่น
    อลูมิเนียมฟอยล์สำหรับห่ออาหาร, ถาดขนม, เทปกาวอลูมิเนียม

3.  กลุ่มลูกค้าผู้ผลิตที่ใช้ผลิตภัณฑ์อลูมิเนียมเป็นส่วนประกอบในสินค้าหรือในการผลิต เช่น
    ใช้ในอุตสาหกรรมรถยนต์, ใช้อลูมิเนียมแผ่นรองเจาะ Print Circuit Board,
    ใช้เป็นส่วนประกอบในเครื่องใช้ไฟฟ้า-อิเลคโทรนิค ฯลฯ

3.  การจำหน่ายและช่องทางการจำหน่าย

บริษัทจะจำหน่ายสินค้าให้กับลูกค้าทั้งภายในประเทศรวมถึงบริษัทต่างชาติที่ตั้งโรงงานอยู่ในประเทศไทย
ซึ่งเป็นผู้ผลิตเพื่อการส่งออก และลูกค้าต่างประเทศโดยตรงตามใบสั่งซื้อของลูกค้า
ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
นอกจากนี้ยังมีการจำหน่ายโดยผ่านตัวแทน (ผู้จัดจำหน่าย)

3.1 การจำหน่าย

1)  จำหน่ายโดยพนักงานขายของบริษัททำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ส่วนใหญ่เป็นผู้ประกอบการในประเทศไทย (Local Converter and Manufacturers)
    ซึ่งมีทั้งบริษัทของคนไทย และบริษัทต่างชาติที่มาตั้งฐานการผลิตในประเทศไทย

2)  จำหน่ายผ่านผู้แทนจำหน่าย (ผู้จัดจำหน่าย)
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย

    2.  ในปีที่ผ่านมาบริษัทมีสัดส่วนการส่งผลิตภัณฑ์ออก
        และผ่านออกไปจำหน่ายต่างประเทศต่อปริมาณการขายโดยรวม ไปยังประเทศสิงคโปร์
        ฟิลิปปินส์ มาเลเซีย ญี่ปุ่น รวมถึงจำหน่ายให้ลูกค้าใน Export Zone
        รวมประมาณร้อยละ 34

(ข) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์อลูมิเนียมประเภทรีด
ได้มีการพัฒนาอย่างต่อเนื่องในทุกประเภทตามความต้องการ ของตลาด
ลูกค้าจะต้องนำผลิตภัณฑ์อลูมิเนียมประเภทรีดไปแปรรูปให้เป็นผลิตภัณฑ์สำเร็จรูปอื่นหรือดัดแปลงใช้เป็นส่วนประกอบในการผลิตผลิตภัณฑ์อุตสาหกรรมอื่น
ๆ

สามารถจำแนกผลิตภัณฑ์อลูมิเนียมประเภทรีดเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ สำหรับเครื่องทำความเย็นประเภทตู้แช่

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม ยา
    และฝากระป๋องชนมขบเคี้ยวแบบดึงเปิด (EOE) ในอุตสาหกรรมส่วนประกอบในช่องแข็งตู้เย็น
    เป็นวัตถุดิบสำหรับอุปกรณ์ในอุตสาหกรรมก่อสร้าง เครื่องครัว เครื่องเรือน และตกแต่ง
    เป็นส่วนประกอบในผลิตภัณฑ์อุตสาหกรรมอื่น ๆ

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่ ทำเสาอากาศโทรทัศน์
    เป็นส่วนประกอบของเสื้อผ้า เข็มขัด กระเป๋า และรองเท้า
    เป็นส่วนประกอบในเครื่องใช้ไฟฟ้า อิเลคโทรนิค
    เป็นส่วนประกอบในอุปกรณ์เตาอบนำความร้อน

-   อลูมิเนียมฟอยล์ สามารถแปรรูปได้หลากหลาย เช่น
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตตาคาร โรงแรม เพื่อถนอมอาหาร เผา ย่าง อบ
    ใช้ปกคลุมเครื่องครัว ได้แก่ เตาแก๊ส เพื่อป้องกันความสกปรก
    รวมถึงใช้ในอุตสาหกรรมรถยนต์ และเทปกาว

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

เป็นที่หน้ายินดีที่ทุกหน่วยงานร่วมมือร่วมใจกันปรับระดับมาตรฐานคุณภาพจนผ่านการรับรองมาตรฐาน
ISO 9001 : 2000 เมื่อปลายปี 2546 พร้อมทั้งได้ให้ความเอาใจใส่
และบริการลูกค้าอย่างใกล้ชิดรวมถึงเชิญลูกค้าให้มาเยี่ยมชมโรงงาน
เพื่อให้เกิดความมั่นใจว่าสินค้ามีคุณภาพมาตรฐานสนองความต้องการได้

ในช่วงปีที่ผ่านมายอดการจำหน่ายลดลงกว่าปี 2545 อยู่ 0.48% ผลกระทบส่วนใหญ่เกิดในไตรมาส
1 และ 2 ซึ่งลดลง 24.6% และ 14% ตามลำดับ หากแต่ยอดขายเพิ่มขึ้นอย่างเห็นได้ชัด
ในไตรมาสที่ 3 และ 4 คือเพิ่มขึ้น 9.5% และ 49% จากปี 2545 ตามลำดับ

ทั้งนี้ เนื่องจากบริษัทสามารถพิสูจน์คุณภาพของสินค้าได้
มีการติดตามอย่างใกล้ชิดจึงได้รับการตอบรับจากลูกค้าเพิ่มขึ้น นอกจากนี้บริษัทฯ
ได้พัฒนาต่อเนื่องในการเพิ่มประเภทของสินค้าเพื่อหาตลาดและลูกค้าเพิ่ม
แต่โครงการบางโครงการต้องชะลอตัวเนื่องจากการปรับปรุงเครื่องจักร

ผลกระทบจากปัจจัยหลายประการที่มีต่อเป้าหมายการขายและการเสียโอกาสทางการตลาดไปในปี
2546 ได้แก่

-   การปรับปรุงเครื่องจักรหลักไม่เสร็จต่อเนื่องจากปลายปี 2545 จนกลางไตรมาสที่ 2 ปี 2546
    ซึ่งหมดช่วงเวลาฤดูการขายดี ทำให้ตลาดฤดูการขายดีในไตรมาส 1-2 หดหายไปมาก

-   มาตรการลดภาษีนำเข้าของรัฐบาลด้วยการปรับโครงสร้างภาษีและการเปิดเสรีการค้าที่ทำท่าจะขยายวงกว้างกว่าเดิมซึ่งมีแต่ประเทศในกลุ่ม
    AFTA

-   มีบริษัทตัวแทนนำเข้าผลิตภัณฑ์อลูมิเนียมจากประเทศในกลุ่ม AFTA
    มานำเสนอให้ลูกค้าในราคาถูกมากจนแบ่งส่วนตลาดไป

สำหรับอุตสาหกรรมอลูมิเนียมประเภทรีดนั้นคาดว่าจะยังมีความต้องการของตลาดสูง
และมีการเจริญเติบโตอย่างต่อเนื่อง โดยเฉพาะในอุตสาหกรรมที่นำไปผลิตเพื่อการส่งออก
ดังนั้นทางภาครัฐจึงควรพิจารณาหามาตราการเพิ่ม เพื่อชะลอการนำเข้าจากต่างประเทศ
เพื่อรักษาดุลการค้าและสร้างงานในประเทศอย่างต่อเนื่อง

ในช่วงปีที่ผ่านมาบริษัทฯ ได้ปรับปรุงคุณภาพมาตรฐานของผลิตภัณฑ์และผ่านการรับรองมาตรฐาน ISO
9001 : 2000 ในช่วงปลายปี 2546
ดังนั้นตลอดปีทุกหน่วยงานที่เกี่ยวข้องกับการปรับปรุงระดับมาตรฐานได้

ตื่นตัวในการปฏิบัติตามอย่างขมักเขม้น จึงเกิดการปรับปรุงขนาดใหญ่
นับเป็นก้าวสำคัญอีกก้าวที่จะทำให้ลูกค้าเกิดความมั่นใจว่าบริษัทผู้ผลิตสินค้ามีคุณภาพมาตรฐาน
บริการจัดส่งรวดเร็วตรงเวลา ทำให้ได้รับการยอมรับและสั่งซื้อมากขึ้น
ทั้งนี้ส่วนหนึ่งเกิดจากความร่วมมือร่วมใจของพนักงานทั้งองค์กรในการพัฒนามาตรฐานการผลิต
การตรวจสอบคุณภาพ การพัฒนาสินค้า และการบริการหลังการขาย เช่น
การปรับระเบียบวิธีการนำเสนอ การจัดระบบการให้ความสนับสนุนลูกค้าตั้งแต่เริ่มผลิตผลิตภัณฑ์ใหม่
หรือปรับปรุงผลิตภัณฑ์ปัจจุบัน
จนถึงช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพ
สามารถส่งออกสู่ผู้บริโภคทั้งในและต่างประเทศได้ ซึ่งถือเป็นส่วนหนึ่งของการพัฒนาทางการตลาด

การแข่งขันทางการค้าในกลุ่มประเทศอาเซียนมีบทบาทมากอย่างต่อเนื่อง
โดยเฉพาะกรณีที่มีการสั่งผลิตภัฑณ์อลูมิเนียมประเภทรีดเป็นแผ่นเป็นคอยล์
และอลูมิเนียมฟินสต๊อคเข้าจากประเทศในกลุ่ม AFTA เช่นจากประเทศมาเลเซีย
โดยเฉพาะประเทศอินโดนีเซีย ซึ่งมีแหล่งวัตถุดิบในประเทศเอง

เนื่องจากประเทศไทยมีความเหมาะสมและพร้อมในปัจจัยพื้นฐานหลายประการ อาทิเช่น
สาธารณูปโภค ไฟฟ้า ประปา โทรศัพท์ ค่าแรงงานยังต่ำอยู่
มีมาตรการสนับสนุนการลงทุนจากต่างประเทศ
จึงทำให้มีผู้ผลิตสินค้าปลายทางหลายรายอยากเข้ามาตั้งโรงงานการผลิตในประเทศไทย
ทำให้สามารถกล่าวได้ว่าอุตสาหกรรมอลูมิเนียมประเภทรีดนี้ยังมีความต้องการของตลาดสูง
และยังคงมีการเจริญเติบโตอย่างต่อเนื่อง
ถ้าภาครัฐยังไม่มีการพิจารณาหามาตรการช่วยชะลอการนำเข้าจากต่างประเทศ
ผู้ผลิตอลูมิเนียมกึ่งสำเร็จรูปประเภทรีดในประเทศจะต้องประสบปัญหาอย่างแน่นอน
สิ่งที่จะกระทบตามมาก็คือปัญหาการขาดดุลการค้าและแรงงานในประเทศ

ความยาก/ง่ายที่จะมีคู่แข่งรายใหม่

ธุรกิจที่บริษัทดำเนินอยู่เป็นอุตสาหกรรมหนัก ใช้เทคโนโลยีสูง ลงทุนสูงมาก
จึงทำให้คู่แข่งรายใหม่ในประเทศเกิดขึ้นค่อนข้างยาก
หากจะเกิดขึ้นได้อาจเกิดจากบริษัทยักษ์ใหญ่จากต่างประเทศที่มีทุนสูงมากพยายามเข้ามาใช้ประโยชน์หรือแทรกตัวผลิตแข่งขัน
แต่ทั้งนี้ก็มีบริษัทตัวแทน/ตัวกลางเกิดขึ้นเพื่อการนำเข้าผลิตภัณฑ์อลูมิเนียมประเภทรีดกึ่งสำเร็จเข้าจากประเทศต่าง
ๆ มีบางส่วนจากประเทศในกลุ่ม AFTA โดยใช้ช่องว่างด้านภาษีมาแบ่งตลาดไป
เพราะเห็นถึงโอกาสการขยายตัวของภาคอุตสาหกรรมอลูมิเนียม
หากภาครัฐพอจะเล็งเห็นผลกระทบต่ออุตสาหกรรมอลูมิเนียมดั้งเดิมในประเทศ (Local
Manufacturer) อาจจะช่วยพิจารณาให้ละเอียดเมื่อมีการขออนุมัติจัดตั้งโรงงานที่ขอสิทธิพิเศษต่าง
ๆ เช่นขอ BOI แม้ผู้ผลิตรายใหม่จะเกิดขึ้นยาก
แต่คู่แข่งขันปัจจุบันในประเทศก็สามารถพัฒนาผลิตภัณฑ์ในกลุ่มที่ไม่เคยทำขึ้นมาแข่งกับบริษัทฯ ได้
โดยใช้นโยบายด้านราคาเข้าประกอบการนำเสนอต่อลูกค้าจนเป็นที่น่าจับตามอง
การแทรกแซงส่วนแบ่งการตลาดโดยใช้นโยบายด้านราคามิได้เกิดเฉพาะคู่แข่งในประเทศหากแต่มีคู่แข่งจากต่างประเทศได้พยายามแทรกตัวเข้ามาและได้ผลเช่นกัน

สินค้าทดแทน

สินค้าทดแทนมีน้อยมาก อาจมีก็เพียงบรรจุภัณฑ์ฟอยล์ใส่ขนมขบเคี้ยว ได้มีการทำแทนโดยใช้
Metalite มาหลายปีแล้ว หากแต่คุณภาพการเก็บรักษาอาหารยังคงไม่ดีเท่าใช้ถุงฟอยล์
จึงมีการทดแทนในปริมาณจำกัด สำหรับการใช้ฝาพลาสติกมาทดแทนฝาเกลียวบิดขาดอลูมิเนียม
ในปัจจุบันไม่ได้รับการตอบรับที่ดีจากผู้บริโภค จึงลดปริมาณการทดแทนลง

อำนาจต่อรองของผู้ซื้อและผู้ขาย

ผู้ซื้อที่มีภาวะเศรษฐกิจดีปริมาณการใช้สูงและสม่ำเสมอมีผู้ขายเสนอตัวหลายราย
ลูกค้าจะมีอำนาจการต่อรองสูงขึ้น เพราะมีผู้ผลิตจากต่างประเทศเสนอตัวเข้ามามากมาย
หากแต่ลูกค้าหลัก ๆ
ที่พอใจในผลิตภัณฑ์และบริการที่มีการปรับนโยบายใหม่จากบริษัทก็ยังคงเหนียวแน่นและสั่งของมาเป็นประจำอยู่
จะมีปริมาณสั่งผันผวนบ้างเมื่อถูกกระทบเรื่องราคาจากคู่แข่ง
และการติดขัดเรื่องการผลิตของบริษัทเองจนทำให้การส่งมอบไม่เป็นไปตามกำหนด
ฤดูกาลเป็นปัจจัยสำคัญหนึ่งที่ทำให้ยอดขายไม่เป็นไปตามที่คาดการณ์

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

  ปัจจุบันบริษัทมีโรงงานที่ใช้ในการผลิต จำนวน 4 โรง ภายในบริเวณเดียวกัน
  มีกำลังการผลิตโดยรวมประมาณ 1,500 ตัน/เดือน
  สำหรับการผลิตจะขึ้นกับปริมาณการสั่งซื้อของลูกค้าและการคาดการณ์ยอดขายของฝ่ายจัดการ
  (ฝ่ายการตลาด) ซึ่งสามารถรองรับความต้องการของลูกค้าได้
  แต่เพื่อรองรับการเติบโตของยอดขายในอนาคตที่มีแนวโน้มจะเพิ่มสูงขึ้น บริษัทฯ
  จึงจำเป็นที่จะต้องปรับปรุงพัฒนาประสิทธิภาพของเครื่องจักรเพื่อเพิ่มขีดความสามารถในการผลิต
  รักษาคุณภาพ และสนองความต้องการของลูกค้า

2.  การจัดหาวัตถุดิบที่ใช้ในการผลิต

  วัตถุดิบที่สำคัญส่วนใหญ่ของบริษัท คือ อลูมิเนียมแท่ง (Ingot) ซึ่งมีความบริสุทธิ์ถึง 99.7%
  โดยจะนำเข้ามาจากต่างประเทศทั้งสิ้น ได้แก่ประเทศออสเตรเลีย บาห์เรน อาฟริกา
  โดยไม่สามารถใช้วัตถุดิบอื่นมาทดแทนได้ นอกนั้นเป็นโลหะอื่น ๆ
  ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
  และโบรอน โดยจะนำเข้ามาจากต่างประเทศเช่นเดียวกัน
  เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย)
  ประกอบกับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
  ที่ผ่านมาจึงไม่มีปัญหาเกี่ยวกับเรื่องวัตถุดิบ และไม่คาดว่าจะมีปัญหาการขาดแคลนวัตถุดิบ

  หรือหากสูญเสียผู้จำหน่ายวัตถุดิบที่ค้าขายกันอยู่บางราย
  บริษัทไม่คาดว่าจะมีผลกระทบหรือปัญหาเกี่ยวกับเรื่องวัตถุดิบดังกล่าว บริษัทสั่งซื้อวัตถุดิบจาก 5
  บริษัท คือ Alcoa of Australia Limited, Glencore International AG, Comalco
  Aluminium Limited., Non Ferrum Metallpulver GmbH & CO.KG., Hydro
  Aluminium a.s. สาระสำคัญของสัญญาซื้อขายวัตถุดิบ (Ingot)
  จะเป็นไปในลักษณะรายไตรมาส โดยการเปิด L/C สั่งซื้อก่อนลงเรือประมาณ 1 เดือน ราคา
  (CIF.) ขึ้นอยู่กับราคาตลาดโลก + Premium นับแต่เดือนเมษายน 2542 ถึงเดือนตุลาคม
  2546 บริษัทได้สั่งซื้ออลูมิเนียมแท่งบางส่วนผ่านทาง Thai M-C Co., Ltd. โดยไม่ต้องเปิด
  L/C สั่งซื้อล่วงหน้า 1 เดือน แต่จะชำระเงินเมื่อถึงกำหนดชำระ ซึ่งบริษัทฯ
  จะได้ประโยชน์ในแง่วงเงินที่ได้รับเพิ่มขึ้นจากวงเงินที่ได้รับจากธนาคาร

  สำหรับผลิตภัณฑ์ฟินสต๊อคชนิดเคลือบนั้นยังต้องใช้สารเคมีเป็นวัตถุดิบในการเคลือบ
  ซึ่งส่วนใหญ่ต้องนำเข้าจากต่างประเทศโดยมีผู้จำหน่ายหลายรายซึ่งที่ผ่านมายังไม่มีปัญหาเกี่ยวกับการขาดแคลน
  และคาดว่าไม่น่าจะมีปัญหาการขาดแคลนวัตถุดิบ หรือสูญเสียผู้จำหน่ายวัตถุดิบดังกล่าว

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทไม่มีผลกระทบต่อสิ่งแวดล้อม
  (เกินกว่าปริมาณที่กฎหมายกำหนดไว้) ทั้งนี้ เนื่องจากการหลอมอลูมิเนียมของบริษัทฯ
  ใช้อลูมิเนียมแท่ง (Ingot) ซึ่งมีความบริสุทธิ์ 99.7%
  และใช้น้ำมันเตาเกรดสูงเป็นเชื้อเพลิงในการหลอม
  จึงมีมลสารเกิดขึ้นน้อยมากและอยู่ในเกณฑ์ตามที่กฎหมายกำหนด เตาหลอมรวมทั้งเครื่องจักร
  อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ จึงทำให้เสียงไม่มีผลกระทบใด
  ๆ ส่วนน้ำเสีย เช่น น้ำปนคราบน้ำมัน ที่เกิดจากระบบหล่อเย็นของขั้นตอนหล่อแผ่นอลูมิเนียม
  และจากการล้างพื้นบริเวณถังน้ำมันเตา ซึ่งมีการบำบัดโดยผ่านบ่อพักน้ำเสีย
  ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้บางอย่างถูกส่งไปกำจัด/บำบัด
  โดยผู้ประกอบการที่ได้รับอนุญาตจากทางราชการที่เกี่ยวข้อง จึงทำให้ไม่มีผลกระทบใด ๆ
  ต่อสิ่งแวดล้อม นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงานอุตสาหกรรม
  กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทยังไม่เคยมีประวัติการกระทำความผิดเกี่ยวกับสิ่งแวดล้อมใด ๆ เลย
  โดยในปีที่ผ่านมาบริษัทเสียค่าใช้จ่ายในการดำเนินการเพื่อควบคุมผลกระทบสิ่งแวดล้อมดังกล่าวไปเป็นเงินประมาณ
  7 แสนบาท
  นอกจากนี้บริษัทได้ดำเนินการนำก๊าซธรรมชาติมาใช้แทนเชื้อเพลิงหรือพลังงานที่ใช้อยู่เดิมตั้งแต่ปลายปี
  2546 เป็นต้นมา ซึ่งจะสามารถช่วยลดผลกระทบสิ่งแวดล้อมให้น้อยลงไปกว่าเดิมอีกทางหนึ่ง

(4) งานที่ยังไม่ได้ส่งมอบ - ไม่มี -